ועדת העבודה, הרווחה והבריאות, כנסת 17, פרוטוקול מספר 404, 2008-03-11 11:00

יצחק גלנטי: שלום, אני פותח את ישיבת הוועדה.

יצחק גלנטי: בישיבה הקודמת הוועדה ביקשה מהאוצר להעביר מסמך מפורט עם כל ההטבות המוצעות על פי שתי החלטות הממשלה, לרבות הסיכומים.

יצחק גלנטי: אני מבקש לדעת, האם התקבלו הצעות כלשהן.

וילמה מאור: לא.

יצחק גלנטי: אני מבקש את התייחסות האוצר לנושא זה.

יצחק גלנטי: להבא, אני מבקש לכבד את החלטות הוועדה.

יצחק גלנטי: גברתי היועצת המשפטית, בבקשה.

ג'ודי וסרמן: אדוני, זה הדיון השני של הוועדה בהצעת החוק הזו.

ג'ודי וסרמן: בדיון הקודם שמענו מפי יו"ר הוועדה, חברי כנסת ומשתתפים רבים את העמדה שלהם בדבר הצורך בקצבה אוניברסאלית.

ג'ודי וסרמן: לבקשת יו"ר הוועדה, מונחת על שולחן הוועדה נוסח חלופי לשני סעיפים מהצעת החוק הממשלתית.

ג'ודי וסרמן: מדובר על סעיף 2 בנוסח המונח לפניכם, סעיף 249.

ג'ודי וסרמן: במקום תוספת בשיעור ההפרש תבוא תוספת גיל.

ג'ודי וסרמן: אני קוראת את סעיף 2: אחרי סעיף 249 לחוק העיקרי יבוא: "תוספת גיל – 249א.

ג'ודי וסרמן: מבוטח שהגיע לגיל 80, תשולם לו, נוסף על קצבתו, תוספת בשיעור של 1.05%".

ג'ודי וסרמן: אני מפנה את הוועדה לסעיף 4, הוספת סעיף 257א: "אחרי סעיף 257 לחוק העיקרי יבוא: תוספת גיל – 257א.

ג'ודי וסרמן: אלמן או אלמנה שמלאו להם 80 שנים, תשולם להם בנוסף לקצבתם תוספת בשיעור 1.05%".

ג'ודי וסרמן: זו תוספת נפרדת למי שמלאו לו 80 שנה, לקצבת הזקנה ולקצבת השארים.

יצחק גלנטי: אני חייב להתייחס להחלטת הממשלה, שבה נאמר ששיעור הקצבה הבסיסית ליחיד החל מראשון לאפריל 2008 תהיה 16.45% מהסכום הבסיסי.

יצחק גלנטי: בהמשך כתוב: כי במידה והחקיקה בנושא קצבות הזקנה והגדלת גמלאות הבטחת הכנסה תאושר, השיעור יועלה ל-16.5%".

יצחק גלנטי: כלומר, יש פה החלטת ממשלה שמעלה את האחוז ל-16.5%.

יצחק גלנטי: אי לזאת, בתיקון סעיף 244, סעיף קטן (1), אני מבקש לשנות את הדברים ולומר 16.5% במקום 16.45%.

יצחק גלנטי: כך גם בסעיף 3(א).

יצחק גלנטי: אבקש את התייחסות האוצר.

משה בר סימן טוב: קודם כל, אנחנו נעביר לכם עוד היום את הפירוט.

יצחק גלנטי: מדוע זה לא עבר עד היום?

משה בר סימן טוב: אני זוכר שהעברתי זאת לוועדת קליטה.

משה בר סימן טוב: אנחנו הכנו מסמך מסודר, עם כל התוכנית הממשלתית, תאריכי ביצוע ואיפה אנו עומדים מבחינת אבני דרך.

משה בר סימן טוב: אני מתנצל שזה לא הועבר אליכם.

משה בר סימן טוב: אנחנו נעביר את זה אליכם עוד היום.

משה בר סימן טוב: אני אתייחס לסוף של דבריך.

משה בר סימן טוב: אכן החלטת הממשלה אומרת, שבמקום 16.45% זה יהיה 16.5%.

משה בר סימן טוב: זה מקובל עלינו, אבל זה אומר שצריך להתאים את ה-1.05% ל-1%.

יצחק גלנטי: זה לא כתוב בהחלטת הממשלה.

משה בר סימן טוב: אבל גם מה שאתם ניסחתם לא נאמר בהחלטת הממשלה.

משה בר סימן טוב: החלטת הממשלה קבעה, שתינתן קצבת זקנה בגובה 16.5%, ומבוטח שמלאו לו 80 תשולם לו בנוסף לקצבתו תוספת בשיעור ההפרש שבין 17.5% ובין השיעור האמור בסעיף קטן (א).

משה בר סימן טוב: השיעור האמור בסעיף קטן (א) היה 16.45%, ומכאן עו"ד וסרמן הסיקה שמדובר ב-1.05%.

משה בר סימן טוב: כאשר ה-16.45% עלה ל-16.5% ההפרש הצטמצם מ-1.05% ל-1%.

משה בר סימן טוב: הממשלה עומדת מאחורי הנוסח המקורי שהובא בפניה, הן באשר לנוסח והן באשר למיקומו של הנוסח בתוך סעיף 244 ולא כסעיף נפרד, גם בקצבת הזקנה וגם בקצבת השארים.

יצחק גלנטי: אני מודה מאוד לאדוני נציג האוצר.

יצחק גלנטי: האם יש עוד מי שמבקש להתייחס?

משה בר סימן טוב: זה לא גוזר תיקון בתלויים.

רועי קרת: זה גוזר תיקון בתלויים.

רועי קרת: אני אני לא רוצה להיכנס לשאלה, מה החלטת הממשלה קבעה בעניין הזה.

רועי קרת: ככל שהוועדה תחליט להעלות את ה-16.45%, צריך לשנות גם את המספרים שבפסקאות 1(2) ו-3(2) כי אלה מספרים שנגזרים מה-16.45%.

ג'ודי וסרמן: מהם המספרים בהתאמה ל-16.5%?

מרים שמלצר: אנחנו נעביר לך את זה.

מרים שמלצר: חשבנו שהבאנו את זה, אבל הבאנו בטעות משהו אחר.

וילמה מאור: האם צריך גם תיקון בהשלמת ההכנסה?

רועי קרת: השלמת הכנסה תתוקן שם.

רועי קרת: השאלה היא, האם צריך לתקן את זה עוד פעם עכשיו.

יצחק גלנטי: לא.

רועי קרת: נצטרך להגדיל זאת גם בסעיף הנוגע להבטחת הכנסה, אבל הסעיף הנוגע להבטחת הכנסה כבר עבר בוועדת הקליטה ולא עומד יותר על הפרק.

יצחק גלנטי: כמה זמן נחוץ לכם על מנת לבצע את ההתאמות?

מרים שמלצר: אפשר לעשות את זה מייד.

יצחק גלנטי: נקיים הפסקה של 10 דקות.

ג'ודי וסרמן: קיבלנו מהביטוח הלאומי נתונים חדשים.

ג'ודי וסרמן: אני אקרא את הצעת החוק עם ההתאמות שקיבלנו מהמוסד לביטוח הלאומי: בחוק הביטוח הלאומי (נוסח משולב), התשנ"ה -1995 (להלן – החוק העיקרי), בסעיף 244- בסעיף קטן (א), במקום 16.2% יבוא 16.5% בסעיף קטן (ב) – בפסקה (1), במקום 8.1% יבוא 8.3% בפסקה (2), במקום 5.1% יבוא 5.2%

יצחק גלנטי: אני מעלה להצבעה את סעיף 1.

יצחק גלנטי: מי בעד?

יצחק גלנטי: ה צ ב ע ה בעד – 2 נגד – אין נמנעים – אין סעיף 1 עבר

ג'ודי וסרמן: קוראת סעיף 2: אחרי סעיף 249 לחוק העיקרי יבוא: תוספת גיל – 249א.

ג'ודי וסרמן: מבוטח שהגיע לגיל 80, תשולם לו, נוסף על קצבתו, תוספת בשיעור של 1.05%

רועי קרת: האחוז חושב לפי הפער בין קצבת הזקנה ל-17.5%.

רועי קרת: אם מעלים את זה ל-16.5%, יש צדק שהאחוז צריך לרדת.

יצחק גלנטי: אני אהיה פה לבית הילל ולא לבית שמאי מבחינת האוצר, ואני אתקן את זה ל-1%.

יצחק גלנטי: האוצר לאחרונה מעגל, אבל אך ורק לחלק המאי ולא לחלק העשרוני.

יצחק גלנטי: נראה לי שהליכה לעיגול, היא גישה שלילית מיסודה.

יצחק גלנטי: אנחנו עוברים להצבעה על הסעיף.

יצחק גלנטי: מי בעד סעיף 2?

יצחק גלנטי: ה צ ב ע ה בעד – 2 נגד – אין נמנעים – אין סעיף 2 עבר

משה בר סימן טוב: אני רוצה להסתייג שהנוסח יהיה בהתאם לנוסח הממשלתי וישולב בסעיף 244.

משה בר סימן טוב: ה צ ב ע ה בעד – אין נגד – 2 נמנעים – אין ההסתייגות נפלה ותעלה למליאה.

ג'ודי וסרמן: קוראת סעיף 3: בסעיף 252 לחוק העיקרי – (1) בסעיף קטן (א) – (א) בפסקה (1), ברישא, במקום 16.2% יבוא 16.5%.

ג'ודי וסרמן: (ב) בפסקה (2), במקום 12.2% יבוא 12.4% (2) בסעיף קטן (ב), במקום 7.6% יבוא 7.7%.

ג'ודי וסרמן: בסעיף קטן (ג) – (א) בפסקה (1) במקום 10.1% יבוא 10.3%, ובמקום 7.6% יבוא 7.7% (ב) בפסקה (2), במקום 10.1% יבוא 10.3%

יצחק גלנטי: אנו מעלים את הסעיף להצבעה.

יצחק גלנטי: האם יש לכבודו הסתייגות.

משה בר סימן טוב: יש לי הסתייגות המתייחסת גם לסעיף הבא, שזה לא יהיה כמו שזה מוצע בסעיף 4, אלא כמו שזה מוצע בנוסח הממשלתי.

יצחק גלנטי: כשנגיע לסעיף הבא נצביע על ההסתייגות.

יצחק גלנטי: מי בעד סעיף 3?

יצחק גלנטי: ה צ ב ע ה בעד – 2 נגד – אין נמנעים – אין סעיף 3 עבר

ג'ודי וסרמן: קוראת סעיף 4: אחרי סעיף 257 לחוק העיקרי יבוא: תוספת גיל – 257א.

ג'ודי וסרמן: אלמן או אלמנה שמלאו להם 80 שנים, תשולם להם בנוסף לקצבתם תוספת בשיעור 1% מהסכום הבסיסי.

יצחק גלנטי: אנחנו עוברים להצבעה.

יצחק גלנטי: מי בעד סעיף 4?

יצחק גלנטי: ה צ ב ע ה בעד – 2 נגד – אין נמנעים – אין סעיף 4 עבר

משה בר סימן טוב: יש לי הסתייגות.

משה בר סימן טוב: ההסתייגות שלי היא למחוק את הסעיף הזה, ושזה יהיה בסעיף 252, כמו בנוסח ההצעה הממשלתית.

יצחק גלנטי: מי בעד ההסתייגות?

יצחק גלנטי: ה צ ב ע ה בעד – אין נגד – 2 נמנעים – אין ההסתייגות נפלה ותעלה למליאה.

ג'ודי וסרמן: קוראת סעיף 5: בחוק הבטחת הכנסה התשמ"א-1980, להל"ן חוק הבטחת הכנסה, בתוספת השנייה במקום טור א' יבוא: אם טרם מלאו להם 80 שנים: 28.8% 42.7% 52.8% 62.9% 47.7% פחות הסכום הבסיסי לילד 57.8% פחות הסכום הבסיסי לילד 47.7% פחות הסכום הבסיסי לילד 57.8% פחות הסכום הבסיסי לילד

יצחק גלנטי: אנו מצביעים על הסעיף המתוקן.

יצחק גלנטי: ה צ ב ע ה בעד – 2 נגד – אין נמנעים – אין סעיף 5 עבר הסעיף אושר.

יצחק גלנטי: אנחנו עוברים לסעיף 6.

ג'ודי וסרמן: קוראת סעיף 6, תחילה ותחולה: "תחילתו של חוק זה ביום כ"ה באדר ב' התשס"ח (1 באפריל 2008) (להלן - יום התחילה), והוא יחול על גמלאות המשתלמות בעד יום התחילה ואילך.

יצחק גלנטי: מי בעד סעיף 6?

יצחק גלנטי: ה צ ב ע ה בעד – 2 נגד – אין נמנעים – אין סעיף 6 התקבל

סופה לנדבר: אני מבקשת, שהחוק הזה יהיה רטרואקטיבי מחודש מרץ.

יצחק גלנטי: לבקשתה של חה"כ אנו מצביעים על הרביזיה.

יצחק גלנטי: ה צ ב ע ה בעד – 1 נגד – 1 נמנעים – אין הרביזיה לא אושרה.

יצחק גלנטי: תודה רבה, הישיבה נעולה.